Meksikon presidentti

Meksikon presidentti, virallisesti Meksikon yhdysvaltojen presidentti (), on Meksikon yhdysvaltojen valtionpäämies. Nykyisen, vuodelta 1917 peräisin olevan perustuslain mukaan presidentti valitaan suoralla kansanvaalilla kuuden vuoden mittaiselle kaudelle. Kausien määrä on rajattu yhteen.

Nykyinen presidentti on Movimiento Regeneración Nacionalin Andrés Manuel López Obrador, joka vannoi virkavalansa 1. joulukuuta 2018.

Vaatimukset 
Meksikon perustuslain 82.–83. artiklojen mukaan presidenttiehdokkaan tulee täyttää seuraavat ehdot:

 syntyperäinen Meksikon kansalainen, joka kykenee harjoittamaan kaikkia kansalaisoikeuksiaan
 asunut maassa yhteensä väh. 20 vuotta, joista ennen vaaleja väh. vuoden
 väh. 35-vuotias
 ei ole pappi tai muu uskonnollinen johtaja
 ei ole toiminut ammattisotilaana väh. 6 kuukautta ennen vaaleja
 ei toimi ulkoministerinä, varaulkoministerinä, oikeusministerinä, kuvernöörinä tai pääkaupunkialueen hallintojohtajana (tai on eronnut näistä viroista väh. 6 kuukautta ennen vaaleja)
 ei ole epäpätevä ehdokkaaksi perustuslain 83. artiklan perusteella: ei ole aiemmin toiminut presidenttinä

Valtaoikeudet ja etuudet 
Presidentti on sekä valtionpäämies että hallituksen päämies. Lisäksi hän toimii maan asevoimien ylipäällikkönä. Hän valitsee itselleen hallituksen sekä nimittää maan diplomaatit, korkea-arvoiset upseerit sekä korkeimman oikeuden tuomarit.

Presidentti voi antaa määräyksiä, jotka ovat verrattavissa parlamentin säätämiin lakeihin.

Joulukuussa 2018 virkavalansa vannottuaan presidentti López Obrador puolitti presidentin palkkion. Palkkio oli tämän jälkeen 108 000 pesoa kuukaudessa.

Presidentin virka-asunto on virallisesti Los Pinos. Vuonna 2019 presidentti López Obrador ilmoitti, ettei aio asua virka-asunnossa ja muutti sen taidegalleriaksi. Presidentti itse asui ensin omassa asunnossaan pääkaupungin eteläpuolella, kunnes muutti Kansallispalatsiin, jossa maan hallitus kokoontuu.

Historia 
Meksikon ensimmäiseksi presidentiksi valittiin Guadalupe Victoria vuonna 1824. Hän oli aluksi tukenut maan ensimmäistä keisaria Agustínia, mutta liittyi Antonio Lopéz de Santa Annan johtamaan vallankumoukseen.

Nykymuodossaan presidentin virka perustettiin vuonna 1917 uuden perustuslain tultua voimaan.

Kesällä 2012 käytyjen vaalien jälkeen oli pitkään epäselvää, kummasta tulee presidentti Enrique Peña Nietosta vai Andrés Manuel López Obradorista. Obrador syyti Nietoa äänten ostamisesta. Tuomioistuin julisti elokuussa Nieton vaalien voittajaksi, ja hän vannoi virkavalan joulukuun alussa.

Katso myös
 Luettelo Meksikon valtionpäämiehistä

Lähteet

Aiheesta muualla

 Meksikon presidentin sivusto